**<<Քայլ առ քայլ>> բարեգործական հիմնադրամ**

**<<Նախադպրոցական հաստատության մանկավարժական աշխատողների մասնագիտական կարողությունների և հմտությունների զարգացման>> ծրագիր**

**ՀԵՏԱԶՈՏԱԿԱՆ ԱՇԽԱՏԱՆՔ**

**Թեմա՝ Մանկավարժական աշխատողի համագործակցությունը սաների ծնողների (նրանց օրինական ներկայացուցիչների) հետ՝ սաների կրթական աշխատանքների կազմակերպման և ընտանեկան դաստիարակության հարցում․**

**Դաստիարակ՝ Անահիտ Վաչագանի Ավագյան**

**Մանկապարտեզ՝<<Թոռնիկ Մանուշակ մանկապարտեզ>> ՀՈԱԿ**

**Գյումրի 2022**

**ԲՈՎԱՆԴԱԿՈՒԹՅՈՒՆ**

 Ներածություն․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․3

1․ Գլուխ 1 Մանկապարտեզ-ընտանիք համագործակցության անհրաժեշտությունը

 ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․ ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․4

 1․1 Ընտանիքը որպես կարևոր սոցիալական ինստիտուտ ․․․․․․․․․․․․․․․․․․․․․․․․․․․․4

 1․2 Դաստիարակի գործունեության առանձնահատկությունները

 ծնողների հետ աշխատանքում․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․5

 2․ Գլուխ 2 Համագործակցության /աշխատանքի/ կազմակերպումը սանի

 ծնողների հետ․․․․․․․․․․․․․․․․․․․․․․․․․․․․․․․ ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․8

 Եզրակացություն․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․10

 Օգտագործված գրականության ցանկ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․11

**ՆԵՐԱԾՈՒԹՅՈՒՆ**

 Ընտանիքը որպես առաջնային խումբ ձևավորվել է մարդկային հասարակության զարգացման ընթացքում, յուրաքանչյուր հատվածում առանձնանալով հասարակության կողմից ներկայացված պահանջներով և փոփոխություններով: Սակայն հասարակության զարգացման բոլոր ժամանակներում ընտանիքն համարվել է արժեքային համակարգի կրողը, փոխանցողը, ինչպես նաև նորը ստեղծողը, դրանցով պայմանավորված նա եղել և մնում է մարդկային կենսագործունեությունն ապահովող և կարգավորող կարևոր համամարդկային արժեք:

Սաների ծնողների հետ մանկավարժական աշխատողի համագործակցությունը համարվում է մանկավարժի աշխատանքի հիմնական ուղղություններից մեկը, քանի որ ընտանիքի ներսում, ծնողների մոտ առկա խնդիրներն առնչվում են երեխային, անհատին, խմբին, ընտանիքին և ողջ հասարակությանը, և այդ աշխատանքի հիմքում ընկած է վերը նշված սուբյեկտների՝ անհատի, երեխայի, խմբի, հասարակության շահերը:

 Ժամանակակից նախադպրոցական մանկավարժությունը դաստիարակության համակարգում առավել կարևորում է ընտանեկան դաստիարակությունը, ընդունում է դրա գերակայությունը, համարելով ընտանիքը բազմաբնույթ խումբ, հիմնվելով ընտանիքի դաստիարակչական ներգործության լայն հնաարավորությունների վրա։ Այս տեսանկյունից էլ կարևորվում է մանկավարժական աշխատող-ծնող համագործակցությունը, որի ավանդական ձևերից են ծնողական ժողովները, անհատական զրույցները, անհատական աշխատանքը, էլեկտրոնային կապի միջոցով տարբեր աշխատանքները։

 Աշխատանքի նպատակն է․ Ուսումնասիրել և հիմնավորել մանկավարժական աշխատող-ծնող համագործակցության կարևորությունը սանի կրթադաստիարակչական աշխատանքի կազմակերպման և ընտանեկան դաստիարակության գործընթացներում։

 Հետազոտության վարկածն է․ Եթե մանկապարտեզում իրականացվի մանկավարժական աշխատող-ծնող համագործակցությունն, ապա կարելի է արդյունավետ կերպով կազմակերպել սանի կրթության և դաստիարակության հարցերը։

**ԳԼՈՒԽ 1**

**ՄԱՆԿԱՊԱՐՏԵԶ-ԸՆՏԱՆԻՔ ՀԱՄԱԳՈՐԾԱԿՑՈՒԹՅԱՆ ԱՆՀՐԱԺԵՇՏՈՒԹՅՈՒՆԸ**

1․1 Ընտանիքը որպես կարևոր սոցիալական ինստիտուտ

Երեխայի հետազոտման, նրա լավագույն որակների և հատկությունների բացահայտման ու զարգացման հարցերում մանկապարտեզի և ընտանիքի փոխներգործության շարժառիթն այդ կառույցների ընդհանուր հետաքրքրություններն են: Այդպիսի փոխհարաբերությունների հիմքում միմյանց նկատմամբ վստահության, փոխադարձ հարգանքի, փոխօգնության և օժանդակության, հանդուրժողականության և համբերատարության սկզբունքներն են: Դրանք օգնում են ուսուցիչներին և ծնողներին՝ համատեղ ջանքերով երեխայի ինքնորոշման, ինքնակառավարման, խոչընդոտների ու դժվարությունների հաղթահարման համար անհրաժեշտ որակների ու հատկությունների ձևավորման պայմաններ ստեղծել: Երեխաներին, ծնողներին և դաստիարակներին միավորում են ընդհանուր մտահոգություններն ու խնդիրները, որոնց լուծումներն էապես պայմանավորված են դրանց փոխներգործության և համագործակցության բնույթով: Ներկայումս այդ համագործակցության ստեղծման և ամրապնդման գործը իր ուսերին է վերցրել մանկավարժական աշխատողը։ Մանկավարժական աշխատողի և ընտանիքի համագործակցությունը նպատակասլաց և երկարատև աշխատանք է, որն ամենից առաջ ենթադրում է ընտանիքի, երեխայի ընտանեկան դաստիարակության պայմանների ու յուրահատկությունների բազմակողմանի և համակարգված ուսումնասիրություն: Նախակրթարան-ընտանիք ինստիտուտների համագործակցությունը և փոխներգործությունը մանկավարժական գործընթացի բոլոր փուլերում պետք է կազմակերպվեն պլանավորված ու համակարգված ձևով:

Հաշվի առնելով ժամանակակից ընտանիքի հիմնախնդիրների բարդությունը, նրա կառուցվածքի և բնութագրիչների անընդհատ փոփոխականությունը, այժմ անհրաժեշտ է անհատական ախտորոշման ընթացակարգերից տեղափոխվել ընտանիքի, ծնողների հետ անհատական աշխատանքի դաշտ։

Ծնողների հետ անհատական աշխատանքը գիտականորեն հիմնված համակարգ է պարբերաբար հավաքելու, ամփոփելու և վերլուծելու տեղեկատվությունը ընտանիքում տեղի ունեցող գործընթացների վերաբերյալ և դրա հիման վրա տարբեր որոշումներ կայացնելու համար:

1․2 **Դաստիարակի գործունեության առանձնահատկություններն ծնողների հետ աշխատանքում**

Դաստիարակի գործունեությունն ընտանիքի /ծնողների/ հետ հիմնականում ներառում է 3 հիմնական օգնության (գործունեության) տեսակ` կրթական, հոգեբանական և միջնորդավորված:

Դիտարկենք դրանք:

 Կրթական օգնության տեսակը ներառում է դաստիարակի գործունեության երկու ուղղություն` օգնություն ուսուցման և դաստիարակության հարցերում:

 Առավել տիպիկ և շատ հանդիպող սխալները դաստիարակության մեջ ոչ լրիվ պատկերացումներն են դաստիարակության նպատակների, խնդիրների և մեթոդների մասին։ Միասնական պահանջների բացակայությունը դաստիարակության վերաբերյալ ընտանիքի բոլոր անդամների կողմից, երեխայի նկատմամբ կույր սերը, անչափ խստության դրսևորումը ճգնաժամային տարիքում, ծնողների վեճերը, մանկավարժական տակտի բացակայությունը երեխաների հետ փոխհարաբերություններում, ֆիզիկական պատժամիջոցների կիրառումը և այլն կարող են առաջացնել մանկավարժական լուրջ հիմնախնդիրներ: Այստեղ դաստիարակի գործունեությունը նախատեսում է ծնողների հետ լուսաբանել հետևյալ հարցերը.

* երեխաների դաստիարակության հարցում ծնողների մանկավարժական և սոցիալ-հոգեբանական նախապատրաստվածությունը,
* ծնողների անձնական օրինակների և հեղինակության դերն ու նշանակությունը երեխայի դաստիարակության գործում, մոր և հոր դերերի կատարման ընթացքում մանկավարժական հնարավոր ներգործությունները,
* ծնողների, ընտանիքի մյուս անդամների, տարբեր սերունդների հետ դրական փոխհարաբերությունների կարևորությունը,
* երեխաների բարոյական, ֆիզիկական, գեղագիտական, սեռական դաստիարակության կարևորությունը,
* երեխաների համար ժամանցի և հանգստի կազմակերպման, զարգացման առանձնահատկությունների կապված հիմնախնդիրները:

Այս տեսակի գիտելիքների հաղորդումը դաստիարակը կարող է կազմակերպել ինքնուրույն կամ այլ մասնագետների օգնությամբ, կարող է գործնական, սեմինար պարապմունքներ անցկացնել, որոնք որոշ չափով կօգնեն ծնողներին, ընտանիքին։ Օգնությունը դաստիարակության գործում դաստիարակն իրականացնում է տարբեր խորհրդատվությունների կազմակերպման միջոցով: Երեխաների, նրանց ծնողների հետ ստեղծում է դաստիարակչական հատուկ իրադրություններ՝ նպատակ ունենալով առավելագույն կերպով օգտագործել ընտանիքում առկա ռեսուրսները, ինչպես նաև ամրապնդել ընտանիքի, ծնողների դաստիարակչական ներուժը:

Օգնություն կազմակերպելու ընթացքում անհրաժեշտ է տարբերակել ծնողների կողմից իրականացվող դաստիարակչական մեթոդները և օգնությունը դարձնել ավելի համարժեք (ադեկվատ):

 Հոգեբանական օգնությունը ներառում է երկու բաղադրիչ` սոցիալ-հոգեբանական աջակցություն և շտկում:

 Միջանձնային հարաբերություններում շտկումը կատարվում է այն դեպքում, երբ ընտանիքում գոյություն ունի հոգեկան բռնություն երեխայի նկատմամբ, որը շատ հաճախ բերում է նրա ֆիզիկական և հոգեկան խանգարմանը:

Միջնորդավորված օգնության այս տեսակը ներառում է օգնության կազմակերպման երեք ենթատեսակ` կազմակերպչական, համակարգող (կոորդինացնող) և տեղեկատվական օգնություն: **Կազմակերպչական օգնությունն** ուղղված է ընտանեկան ժամանցի կազմակերպմանը, ընտանեկան, ավանդական տոների, հանգստի կազմակերպմանը և այլն: **Համակարգող օգնությունն** ուղղված է տարբեր վարչությունների, ծառայությունների ակտիվացմանը, որոնք անհրաժեշտ են տարբեր հիմնախնդիրների լուծման համար: Այդպիսի հիմնախնդիրներ կարող են լինել խնամատար կամ խնամակալ ընտանիքի հետ աշխատանքների կազմակերպումը, որդեգրումը, երեխաների հանձնումն այլ կառույցներին և այլն։ **Տեղեկատվական օգնությունն** ուղղված է ապահովելու ծնողներին անհրաժեշտ տեղեկատվությամբ, հիմնականում այն իրականացվում է խորհրդատվության տեսքով:

Ծնողների հետ աշխատանքում կարևորվում է խորհրդատվության դերը, որն իրականացվում է երեխայի սոցիալականացման և դաստիարակության, շտկողական, կանխարգելող, զարգացնող գործընթացներին առնչվող խնդիրների լուծման, միջանձնային հարաբերություններում բախումների նախազգուշացման և կարգավորման, տարբեր իրավիճակներում տագնապայնության, հուզական լարվածության թուլացման ժամանակ։ Այդ խորհրդատվական աշխատանքները նպատակ ունեն օգնելու երեխաներին, ծնողներին, ընտանիքին` արդյունավետ լուծելու սոցիալ-մանկավարժական տարբեր հիմնախնդիրները, որոնց մշտապես առնչվում են նրանք: Նշված աշխատանքներում դաստիարակն իրականացնում է ախտորոշիչ, կանխատեսող, միջնորդող, շտկող-վերականգնող, հսկող-պահպանող, նախազգուշացնող-կանխարգելող և այլ գործառույթներ, որոնք պայմանավորված են հիմնախնդիրների առանձնահատկություններով, դրանց արտահայտվածության, խորության աստիճանով, ընտանիքի կառուցվածքով, նյութական վիճակով, ընտանիքում գոյություն ունեցող ներքին հարաբերությունների, փոխազդեցությունների բնույթով և այլն:

**ԳԼՈՒԽ 2**

**ՀԱՄԱԳՈՐԾԱԿՑՈՒԹՅԱՆ /ԱՇԽԱՏԱՆՔԻ/ ԿԱԶՄԱԿԵՐՊՈՒՄԸ ՍԱՆԻ ԾՆՈՂՆԵՐԻ ՀԵՏ**

 Ընտանիքի /ծնողների/ հետ աշխատանքը մանկավարժական աշխատողը սկսում է ուսումնասիրումից:

 Դիտարկենք ընտանիքի հետ աշխատանքի ձևերի կոնկրետ օրինակներ:

 Մանկավարժական աշխատողի համար ամենաբարդը **սոցիալական փուլն** է։ Այն խլում է շատ ժամանակ, քանի որ այս փուլում մանկավարժական աշխատողը ծանոթանում է ծնողների, ընտանիքի անդամների հետ, ինքն է ներկայանում, ձգտում է մտապահել բոլորի հետաքրքրությունների շրջանակը, պարզում է նրանց վերաբերմունքը երեխայի, միմյանց, դաստիարակի նկատմամբ, սեփական պրոբլեմները ինքնուրույն լուծելու հակվածությունը, վերլուծում է փաստեր, իրադարձություններ՝ կապված երեխաների հետ և այլն։

 **Պրոբլեմային /հիմնախնդրային/ փուլ-** այն սկսվում է մի շարք հարցերից, որոնք հնարավորություն են տալիս բացահայտել, թե որն է այն խնդիրը, որն ունի երեխան կամ ծնողը, ընտանիքը և ինչպես է ծնողը կամ ընտանիքը պատկերացնում դաստիարակի /մանկավարժական աշխատողի միջամտությունն այդ հարցում, հատկապես ինչ փոփոխություններ է ակնկալվում։ Առաջին հերթին մանկավարժական աշխատողը պարտավոր է լսել ծնողի կամ բոլորի կարծիքները՝ չմեկնաբանելով դրանք, որից հետո միայն պետք է փորձի ներկայացնել խնդիրը կամ հարցերն իր տեսանկյունից։ Նա կարող է իր կարծիքը դնել քննարկման, որը հնարավորություն կընձեռի բացահայտելու խնդրի մանրամասները։

 Ծնողի հետ աշխատելիս լրացուցիչ դժվարություն կարող է ստեղծել այն հանգամանքը, որ մանկավարժական աշխատողն ու ծնողը /ընտանիքը/ հնարավոր է պատկանեն տարբեր սոցիալական խմբերի կամ տարբեր ազգային պատկանելիություն ունենա։ Նման դեպքում դաստիարակը երբեք չպետք է պարտադրի իր դավանած մշակութային արժեքները։

**Միավորող /ինտեգրատիվ/ փուլը** –ամբողջությամբ կազմված է դաստիարակի և ծնողի կամ ընտանիքի անդամների փոխգործողություններից, համագործակցությունից։ Սա քննարկումների փուլն է։ Կարծիքներ են փոխանակվում, ստեղծվում է հաղորդակցվելու բարենպաստ մթնոլորտ։ Քննարկվում է յուրաքանչյուրի փորձը, տեսակետը, աշխատելով՝ չթաքցնել մանրամասներ, չամրապնդել ծնողի անպաշտպան և անօգնական վարքը։ Այստեղ կարևոր է ծնող-մանկավարժական աշխատողի համագործակցություններում վերականգնել, ամրապմդել վստահությունը, հարգանքն ու փոխըմբռնումը միմյանց նկատմամբ։

 **Ավարտական փուլում** որպես վերջնարդյունք կարող է համարվել լարված, անհանգիստ զգացողությունների նաև միջավայրի անհետացումը։ Բացի դրանից, այս փուլում կարող են պլանավորվել համագործակցությունների հետագա շրջանակները և որոշում ընդունել ուսումնադաստիարակչական տարբեր գործընթացներում ակտիվ մասնակցություն ապահովելու համար։

Ծնողների հետ համագործակցությունների, տարբեր աշխատանքների /խորհրդատվական/ իրականացման գործընթացը ներկայացվել է մանկապարտեզի տնօրենին, մեթոդիստին /հետագայում կիրառման նպատակով/, ովքեր ներկայացրեցին հետևյալ նկատառումները․

-Աշխատանքի ընթացքում նկատելի էր հումանիզի սկզբունքի հաշվառումը, որը

 շատ կարևոր է այդ գործընթացներում։

- Պետք է հաճախ կազմակերպել խմբային քննարկումներ, տարբեր հարցերի

 շուրջ, հաշվի առնելով երեխաների, ծնողների կարիքներն ու

 պահանջմունքները։

-Կարևոր է էլեկտրոնային կապի միջոցով կազմակերպվող, տարբեր

 ուղղությամբ իրականացվող, աշխատանքային հարցերին վերաբերող

 քննարկումները, որոնք կնպաստեն ծնողների մասնակցությանն ու

 ակտիվության բարձրացմանը կրթադաստիարակչական

 աշխատանքներում։

**ԵԶՐԱԿԱՑՈՒԹՅՈՒՆ**

Այսպիսով․

* Ընտանեկան դաստիարակության ավանդույթները ձևավորվել են դարերով: Պլատոնի ժամանակներից մինչև մեր օրերը գիտնականները և մանկավարժները պնդում էին, որ մարդու զարգացման, ձևավորման, կայացման, մտավոր, ֆիզիկական և հոգևոր ունակությունների, առողջության և բարոյական սկզբունքների վրա ազդում են միայն ծնողները:
* Մանկավարժական աշխատողի արդյունավետ գործունեությունը, փորձի ձեռքբերումն ու փոխանցումը մասնագիտական ոլորտում պայմանավորված է ընտանիք-մանկապարտեզ, ծնող- մանկավարժական աշխատող կապի, համագործակցության անհրաժեշտությամբ, ընտանիքի, ծնողի կողմից այդ աշխատանքներում ակտիվության, նախաձեռնողականության ցուցաբերմամբ, դրսևորմամբ:
* Իրականացվող աշխատանքները կարող են տարբեր լինել․ անհատական, խմբային, խորհրդատվական, տեղեկատվական, սոցիալ-մանկավարժական, սոցիալ-հոգեբանական և այլն։

Օգտագործված գրականության ցանկ

1. Ս. Ա. Մարության, Ա.Մ. Դալլաքյան, Նախադպրոցական մանկավարժություն, բուհական դասագիրք։ Եր․<<Գասպրինտ>>, 2008, 288էջ
2. Թոփուզյան Ա.Օ.,Ասատրյան Լ.Թ, Ասատրյան Ս.Պ․, Կարապետյան Ի.Կ –Մանկավարժության արդի խնդիրները․մարտահրավերներ և լուծումներ։ Հանրապետական գիտաժողովի նյութերի ժողովածու։ Խ․Աբովյանի անվան ՀՊՄԻ, Եր․։ 2015.-336 էջ։

3․ Галагузова М., Социальная педагогика. М. 2008, ст.267.